Id-disa' Kunsill ta' Assoċjazzjoni UE - Alġerija sar dalgħodu fi Brussell. Il-Kunsill ta' Assoċjazzjoni kien ippresedut mir-Rappreżentant Għoli tal-UE għall-Politika Estera u ta' Sigurtà Komuni u Viċi President tal-Kummissjoni Ewropea, is-Sinjura Mogherini. L-Alġerija kien rappreżentata mill-Ministri tal-Istat, u l-Ministru għall-affarijiet barranin u l-kooperazzjoni internazzjonali, l-E.T. Ramtane Lamamra. Din il-laqgħa l-ġdida tal-Kunsill ta' Assoċjazzjoni ppermettiet liż-żewġ partijiet iġeddu l-ħsieb tagħhom li jikkonsolidaw ir-relazzjoni bilaterali, mhux biss permezz tal-implimentazzjoni tal-Ftehim ta' Assoċjazzjoni iżda permezz ta' djalogu politiku ambizzjuż. F'dan ir-rigward, il-Kunsill ta' Assoċjazzjoni kien opportunità biex ikun hemm riflessjoni dwar l-isfidi komuni. Iż-żewġ naħat analizzaw l-aħħar żviluppi fil-Libja, il-kriżi fil-Mali u l-ġlieda kontra t-terroriżmu u l-prevenzjoni tar-radikalizzazzjoni. Huma ttrattaw ukoll il-fenomenu tal-migrazzjoni u l-kooperazzjoni fl-enerġija, li din is-sena ġiet enfasizzata bl-ewwel Djalogu ta' Livell Għoli dwar l-Enerġija. L-istat attwali tal-integrazzjoni Magrebina kienet ukoll suġġett ta' diskussjoni. L-UE u l-Alġerija qiesu l-fehmiet komuni tagħhom dwar l-analiżi tal-Politika Ewropea tal-Viċinat u tennew ir-rieda tagħhom li jikkonkludu n-negozjati dwar il-Pjan ta' Azzjoni fl-2015. F'dan il-qafas iż-żewġ partijiet esprimew l-interess tagħhom fir-riformi politiċi, istituzzjonali u soċjoekonomiċi fl-Alġerija bil-għan li tissaħħaħ id-demokrazija u l-governanza tajba, permezz ta' djalogu inklużiv mal-atturi kollha tas-soċjetà ċivili. F'dan ir-rigward, iż-żewġ partijiet analizzaw il-prijoritajiet tal-kooperazzjoni bilaterali, fosthom id-diversifikazzjoni tal-ekonomija u tisħiħ tal-parteċipazzjoni taċ-ċittadini fil-ħajja pubblika. Il-partijiet ittrattaw ukoll il-protezzjoni u l-ħarsien tad-drittijiet tal-bniedem. L-UE tfaħħar l-aħħar riformi adottati rigward il-promozzjoni tal-mara. Rigward id-dritt ta' assoċjazzjoni, ta' għaqda u ta' assemblea, l-UE ħeġġet lill-Alġerija ssaħħaħ il-kooperazzjoni tagħha mas-sistema tan-Nazzjonijiet Uniti sabiex tkompli toqrob lejn l-istandards internazzjonali fil-qasam. Fir-rigward tal-kooperazzjoni teknika, iż-żewġ partijiet iffirmaw Protokoll għall-Ftehim ta' Assoċjazzjoni li jippermetti l-parteċipazzjoni tal-Alġerija fil-programmi Ewro-Mediterranji. L-Alġerija b'hekk tkun tista' tieħu sehem f'għoxrin programm tal-UE bħal COSME (SMEs), Orizzont 2020 (riċerka) jew Ewropa Kreattiva (kultura u media).